Tänasel lisaeelarve arutelul Tallinna volikogus väitis linnapea Savisaar, et maamaksu laekumisega probleeme ei ole ja maamaksu laekumine on parem kui eelmise aasta samal ajal.    Paraku linnapea valetab. Eelmise aasta samal ajal oli plaanitud maamaksust laekunud üle 99 protsendi. Ja see on igati loogiline, sest maamaksu kolmanda osa maksmise tähtaeg oli nii eelmisel kui sel aastal 15. oktoobril. Selleks kuupäevaks pidi olema  kõigil tallinlastel maamaks tasutud.    Eilse seisuga oli aga Tallinnas maamaksu laekunud natuke üle 90 protsendi ehk üheksa protsenti vähem kui eelmisel aastal samal ajal. Seega haigutab tänavuses linnaeelarves enam kui 30 miljoni kroonine auk. Opositsiooni hoiatused on saanud tõeks - paljude tallinlaste jaoks oli aasta alguses toimunud maamaksu hüppeline tõus liiga järsk. See on tänaseks ilmselge fakt. Ja Keskerakonnal oleks aeg seda tunnistada.